
	[bookmark: nev]PONYI ZSÓFIA
Kereskedelem és marketing
BSc, 3. félév
Óbudai Egyetem
Keleti Károly Gazdasági Kar
	






Témavezető:
	dr. Lazányi Kornélia
egyetemi adjunktus, OE KGK




AZ ÓBUDAI EGYETEM HALLGATÓINAK TÁRSAS TÁMOGATÁSA

Fischer (1984) szerint az, hogy kiket ismerünk és kiktől függünk, befolyásolja életünk sikerességét, jólétünket, biztonságunkat, de még az egészségünkre is igen nagy hatással van. A társas kapcsolatok tehát elengedhetetlenek az ember életében. Több pszichoszociális kutatás is igazolta, hogy kapcsolatainknak és társas kötődéseinknek már a korai életszakaszban kiemelkedő fontossága van és elengedhetetlenek az egyetemi évek alatt is.
Társainktól támogatást kaphatunk, mely az ők segítő, vagy annak szánt megnyilvánulásaikat jelenti (Deelstra és munkatársai, 2003). Ezek szolgálnak önbecsülésünk alapjául, segítenek kialakítani a pozitív életszemléletet, csökkentik a mindennapi stresszt. De mitől függ az, hogy valaki mennyi társas támogatásban részesül, kire mikor számíthat?
A társas támogatás demográfiai változókkal való viszonyát fogom vizsgálni tanulmányomban. Ennek alapjául az Óbudai Egyetem hallgatói által kitöltött társas támogatás teszt fog szolgálni (Hays, Sherbourne, Mazel, 1995). A kérdőívben a hallgatóknak azt kellett osztályoznia 1-től 5-ig terjedő skálán (mindig-soha), hogy az egyes támogatási formákban milyen gyakran van lehetőségük részesülni. A vizsgálatban résztvevőket nem, életkor, életkörülmények és a felsőoktatásban eltöltött idő alapján kategorizálom, majd a válaszokat különböző statisztikai elemzéseknek vetem alá.
Feltevésem, hogy a legtöbb társas támogatásban részesülő hallgatók két nagyobb csoportra oszthatóak. Akik a családjukkal vagy párjukkal élnek, nagyobb eséllyel számíthatnak rájuk a nehéz helyzetekben, hiszen sokkal bensőségesebb a kapcsolatuk. A másik nagyobb csoport a több éve a felsőoktatásban lévő hallgatók. Mivel régebben ott vannak, több információ jutott el hozzájuk, amit kamatoztatni tudnak, illetve több és mélyebb kapcsolataik van.
Természetesen a támogatás mértéke a támogatás fajtájától is függ. Érzelmi támogatást (szeretet, tisztelet, csodálat) a nők gyakrabban kaphatnak társaiktól, hiszen a férfiaknál kevésbé elfogadott az, hogy kimutassák, ha valaki fontos számukra. Ezzel szemben viszont az instrumentális támogatás, vagyis az anyagi javakkal történő megsegítés a férfiak körében fordul elő többször. Az információs támogatás a leggyakoribb forma, azonban gyakran együtt jár az érzelmi támogatással, mely jelenséget a szakirodalom megbecsülésnek nevez (House, 1981).



